REPUBLIKA SRBIJA

NARODNA SKUPŠTINA

Odbor za ljudska i manjinska prava i

ravnopravnost polova

08 Broj: 06-2/220-16

30. novembar 2016. godine

B e o g r a d

 Na osnovu člana 84. stav 8. Poslovnika Narodne skupštine, predsednik Odbora za ljudska i manjinska prava i ravnopravnost polova Narodne skupštine dostavlja

**I N F O R M A C I J U**

**o**

**javnom slušanju na temu:**

**„Strategija za socijalno uključivanje Roma i Romkinja u Republici Srbiji za period 2016 – 2025 godine: Sprovođenje i prioritetne mere za 2017-18“.**

 Odbor za ljudska i manjinska prava i ravnopravnost polova Narodne skupštine, na osnovu odluke donete na sednici održanoj 22. septembra 2016. godine i 4. oktobra 2016. godine, održao je javno slušanje na temu „Strategija za socijalno uključivanje Roma i Romkinja u Republici Srbiji za period 2016 – 2025 godine: Sprovođenje i prioritetne mere za 2017-18“. Javno slušanje je održano 13. oktobra 2016. godine u Maloj sali Doma Narodne skupštine.

 Javnim slušanjem je predsedavao predsednik Odbora Meho Omerović.

 Javnom slušanju su prisustvovali narodni poslanici: Nikola Jolović, Milanka Jevtović Vukojičić, Ljibuška Lakatoš, Milena Turk, Ljiljana Malušić, Milosav Milojević, Olivera Ognjanović, Tatjana Macura, Marija Janjušević, Enis Imamović i Olena Papuga, članovi Odbora; Nataša St. Jovanović, zamenica člana Odbora.

 Javnom slušanju su prisustvovali i: Vitomir Mihajlović, predsednik Nacionalnog saveta romske nacionalne manjine, Mirjana Maksimović, programski menadžer, Delegacija Europske unije, Ivan Sekulović, menadžer, Tim za socijalno uključivanje i smanjenje siromaštva; Danijela Janković, viša savetnica, Kancelarija za ljudska i manjinska prava; Tamara Mohači, pomoćnica regionalnog sekretara, Sekretarijat za socijalnu politiku, demografiju i ravnopravnost polova, Pokrajinska vlada; Snežana Vuković, savetnica, Grupa za socijalno uključivanje, Ministarstvo prosvete, nauke i tehnološkog razvoja; Jovanka Atanacković, pomoćnica ministra, Ministarstvo građevinarstva, saobraćaja i infrastrukture; Vesna Knjeginjić, pomoćnica ministra, Sektor za javno zdravlje, Ministarstvo zdravlja; Danijela Čukić Vlahović, samostalna savetnica, Sektor za brigu o porodici i socijalnu zaštitu, Ministarstvo za rad, zapošljavanje, boračka i socijalna pitanja; Dragana Jovanović Arijas, koordinatorka, Tim za socijalno uključivanje i smanjenje siromaštva; Osman Balić i Goran Bašić, eksperti; Srđana Marković, Danijela Lakatoš, Ministarstvo za rad, zapošljavanje, boračka i socijalna pitanja; Vesna Acković, Milena Dorić, Jovana Đinđić, Ministarstvo prosvete, nauke i tehnološkog razvoja; Šaha Trninić, Slobodan Đorđević, Dragan Đorđević, Vladimir Čandrecić, Ministarstvo zdravlja; Nataša Marković, Ministarstvo unutrašnjih poslova; Aleksandra Đorđević, Ministarstvo kulture i informisanja; Olivera Vučić, Komesarijat za izbeglice i migracije; Aleksandra Novikova, Bajram Saitović, Igor Kostić, Kancelarija za ljudska i manjinska prava; Milica Saračević, Kancelarija za evropske integracije; Vojislav Mirnić, Zoran Petrović, Savet Vlade RS za integraciju Roma; Robert Sepi, Dragana Vujkov, Violeta Ćorić, Dušan Milović, Zaštitnik građana; Aleksandra Petrović, Kancelarija visokog komesara za ljudska prava; Siniša Đurić, Ana Milisavljević, Božidar Jovanović, Milica Rodić, OEBS; Amet Ramadanović, Ana Prodanović, UNICEF; Bogdanka Tašev Perinov, UNDP; Biljana Kerić, Nataša Ivanović, UNOPS/EU PROGRESS; Aleksandra Krstić, Jadranka Gvozdenović, Nataša Stanisavljević, Gradska uprava Beograd; Svetlana Stevanović, Nacionalna služba za zapošljavanje; Ivana Zubović, Sanja Drezgić Ostojić, Crveni krst Srbije; Jelena Cvetanovska Kostić, Opština Boljevac; Pava Čabrilovski, Radojka Stanković, Rosa Savić, Grad Loznica; Stana Lukić, Opština Čukarica; Tanja Stanojević, Grad Leskovac; Zvezdan Ramić, Opština Vrnjačka Banja; Dejan Bajramović, Grad Vranje; Dragan Micić, Opština Surdulica; Momčilo Mutatović, Grad Kruševac; Jelena Jovanović, Branislav Jovanović, Branislav Jovanović, Zoran Kalanjoš, Zvonko Mitrović, Živojin Mitrović, Tefik Ramadan, Slavica Denić, Sofija Osmanović, Stevan Jovanović, Nacionalni savet romske nacionalne manjine; Dragan Gračanin, Asocijacija koordinatora za romska pitanja; Dragan Ristić, Centar za romsku kulturu; Dragana Rajić, Centar za proizvodnju znanja i veština; Dušan Stojković, Živoslav Simić, Društvo Roma iz Velikog Gradišta; Marija Mitrović, Udruženje mladih Roma Srbije; Marina Simeunović, Milena Savić, Udruženje Roma braničevske oblasti; Milica Visilijić, Centar za integraciju mladih; Nataša Pušić Živanov, EHO; Rahiela Mustafovska, Open Sociaty Foundation; Slavica Vasić, Ženski romski centar „Bibija“; Vera Kurtić, Ženski prostor; Ivana Stanković, Vuk Raičević, Praksis; Dragana Jovanović, Arijas; Ivana Ranđelović, Civil Rights Defenders; Kenan Rašitović, Lidija Vujičić, Swiss Cooperation Office Serbia; Ljuan Koko, Centar za edukaciju Roma i etničkih zajednica; Marija Stanković, Liga Roma; Metija Kadrijević, Milica Đorđević, ILO; Milica Petrović, Milica Pođanin Kujundžić, Fondacija GRUBB; Miroslav Veljković, Romski savet za međunarodnu saradnju Srbije; Nenad Tairović, Sandra Abramović, SKRUG; Saša Pešić, Udruženje Roma „Herc“; Turkijan Redžepi, Romski svet; Milorad Maksimović, Viktorija Trifunović, Tanjug; Mara Nedeljkov, časopis „Videlo“; Dragana Rajić, CPZY; Aleksandra Brkić, HELP Country Director; Ana Molnar, HELP from Germany; Ivana Radić, GIZ; Orhan Usein, Regionalni savet za saradnju; Goran Bašić, ekspert; Apolon Sevanov, Predstavnik grčke zajednice; Aleksandar Stojiljković, saradnik za EU projekte; Mina Gajić, Lela Vasić, Vesna Jovanović, zdravstvene medijatorke.

 Javno slušanje je organizovano u saradnji sa Akcionim timom Regionalnog saveta za saradnju zaduženog za sprovođenje Projekta za integraciju Roma 2020 koji obezbeđuje tehničku i stručnu pomoć vladama Zapadnog Balkana i Turske u planiranju, primeni i kontroli njihovih javnih politika vezanih za Rome, uz poseban osvrt na budžetiranje i usmeravanje.

 Na javnom slušanju je istaknuto da je Vlada 3. marta 2016. godine usvojila Strategiju za socijalno uključivanje Roma i Romkinja u Republici Srbiji za period 2016-2025. Strategija predviđa da će primena Strategije biti obezbeđena usvajanjem i sprovođenjem dvogodišnjih akcionih planova. Prvi akcioni plan za period 2016-2017. godine trebalo je da bude usvojen u roku od 90 dana po objavljivanju Strategije u "Službenom glasniku Republike Srbije". Javno slušanje je okupilo narodne poslanike, glavne državne institucije, predstavnike organizacija civilnog društva koje se bave romskim pitanjima, predstavnike Nacionalnog saveta romske nacionalne manjine i druge zainteresovane učesnike koji su izneli svoje stavove u pogledu prioritetnih mera koje treba uključiti u Akcioni plan za primenu Strategije za socijalno uključivanje Roma za 2017-18 godinu.

 Meho Omerović je, otvarajući javno slušanje, istakao da je položaj Roma važno pitanje za Narodnu skupštinu koja pored zakonodavne funkcije ima i obavezu nadzora nad radom državnih organa. Pozdravio je aktivnosti Vlade, pre svega donošenje nove Strategije za socijalno uključivanje Roma i Romkinja, koja je usvojena u martu ove godine, kao i nastavak aktivnosti na donošenju Akcionog plana za implementaciju Strategije, a nakon sprovedenih parlamentarnih izbora i formiranja nove Vlade. Ukazao je na činjenicu da su problemi Roma i danas veoma izraženi, oni su ekonomski i socijalno najugroženija zajednica, a rešavanje njihovih problema ne zavisi isključivo od spremnosti i sposobnosti državne uprave da sprovodi Strategiju i usvojene zakone, već je reč o odnosu društva i pojedinaca prema različitosti i multikulturalnosti. Zato je cilj javnog slušanja da, iako Strategija nije dokument koji je usvojen u Narodnoj skupštini, narodni poslanici i predstavnici državnih organa, ali i svi ostali akteri, uključujući civilno društvo, Nacionalni savet romske nacionalne manjine i međunarodne organizacije, budu konsultovani u vezi primene Strategije i izrade budućeg Akcionog plana. On je istakao da javno slušanje, kao mehanizam parlamentarne kontrole nad radom Vlade, omogućava da čujemo kakvi su planovi Vlade, da razmenimo mišljenja i dođemo do konkretnih predloga i sugestija kako da se ovaj proces implementacije Strategije i izrade Akcionog plana što kvalitetnije sprovede. Posebno je istakao da je naročito značajno sa stanovišta delokruga ovog odbora, što se Strategijom zahteva da se sve predviđene mere zasnivaju na utvrđenim standardima ljudskih prava, poštovanju dostojanstva ličnosti, rodnoj ravnopravnosti i zaštiti i unapređenju etnokulturnog identiteta Roma i Romkinja.

 Orhan Usein je ukazao da Akcioni tim pri Regionalnom savetu za saradnju sprovodi projekat „Integracija Roma 2020“ za podršku vladama Zapadnog Balkana i Turske u planiranju, sprovođenju i praćenju javnih politika za Rome i Romkinje. Poseban fokus je stavljen na budžetiranje i uključivanje Roma i Romkinja u opšte sektorske mere u oblastima obrazovanja, zapošljavanja, stanovanja, zdravlja i ličnih dokumenata. Zahvalio se Vladi Republike Srbije na mogućnosti da sprovode ovaj projekat podrške iz Beograda, kao i Narodnoj skupštini da se prvi ovakav forum dešava upravo u zgradi Narodne skupštine u obliku javnog slušanja koje omogućava da se čuje glas svih onih koji su zainteresovani za romska pitanja. To je dobra praksa koju će podeliti sa ostalim vladama koje učestvuju u projektu. Sam projekat traje tri godine i nada se da će ovakva vrsta dijaloga postati stalna praksa demokratskog pristupa prema romskim pitanjima. Akcioni tim podržava ovaj skup tehnički, materijalno i stručno, ali državne institucije daju sadržaj ovom skupu i svojim učešćem pokazuju svoju otvorenost i pristupačnost prema romskoj zajednici.

 Mirjana Maksimović, obraćajući se učesnicima ispred Delegacije Evropske unije, istakla je da je Strategija od izuzetnog značaja za Evropsku uniju koja prati unapređenje položaja Roma u okviru Poglavlja 23. Za njih su izuzetno važni i Operativni zaključci sa seminara o socijalnom uključivanju Roma i Romkinja koje zajedno sa Vladom organizuju svake godine, a sledeći takav seminar će se održati u junu 2017. godine. Ponudila je pomoć i saradnju u izradi Akcionog plana. Istakla je važnost institucionalnih mehanizama za implementaciju Strategije, kao i monitoringa i evaluacije, kao i adekvatnog i realnog budžetiranja svih predviđenih mera. Podsetila je da Evropska unija trenutno u implementaciji projekata u Srbiji ima 11 miliona evra usmerenih na ova pitanja, a okvirno 20 miliona evra planiranih do 2020 godine, zbog čega je veoma važno da strateški okvir bude adekvatan.

 Vitomir Mihajlović je kao predsednik Nacionalnog saveta romske nacionalne manjine podsetio da su u izradu Strategije u značajnoj meri bili uključeni i pripadnici romske nacionalne manjine. Posebno je ukazao na doprinos Kancelarije za ljudska i manjinska prava, Tima za smanjenje siromaštva, Ministarstva rada, zapošljavanja i socijalne politike, kao i predsednika Saveta za unapređenje položaja Roma i sprovođenje Dekade Roma g. Nenada Ivaniševića. Ukazao je na složenu situaciju u okruženju, migrantsku krizu, socijalnu distancu, predrasude, diskriminaciju i dr. što su sve problemi koji su doveli do toga da u ovom delu Evrope romska zajednica bude vidljiv problem. Stoga je potrebno da se na regionalnom nivou unapredi društveni položaj Roma. Konstatovao je da postoji senzibilitet i politička volja za prevazilaženje nagomilanih problema. Međutim, do promene neće doći preko noći, već samo ako odlučno i odgovorno nastupamo zajedno, pre svega na implementaciji Akcionog plana koji proizilazi iz strateškog dokumenta. Otvorena pitanja iz Strategije, kao što je obrazovanje, zdravstvena zaštita, uređenje romskih naselja, povratnici, treba da se nađu na dnevnom redu Vlade Republike Srbije. Podizanje kapaciteta Nacionanog saveta romske nacionalne manjine i civilnog romskog sektora je jedan od preduslova za sprrovođenje ovog važnog strateškog dokumenta. Potrebno je da se što veći broj pripadnika romske nacionalne manjine uključi u društvo uz puno uvažavanje ljudskih i manjinskih prava. Na kraju je zaključio da je uključivanje Roma u institucije i tokove društva, garant unapređivanja položaja Roma.

 Ivan Sekulović, menadžer Tima za socijalno uključivanje i smanjenje siromaštva, je istakao da će prioritet Vlade biti formiranje timova koji će se baviti određenim tematskim celinama, a jedna od njih će biti društveni razvoj i unapređenje položaja osetljivih grupa, naročito Roma i Romkinja. Izrada akcionih planova, kao što i sama Strategija, jeste vrlo izazovan, tehnički proces. On je istakao da nema otpora inkluziji, ali postavlja se pitanje nedostatka kadrova i sredstava za nove medijatorke, pedagoške asistente ili savetnike za rad u zajednici u centrima za socijalni rad. Ukazao je na potrebu bolje koordinacije donatorskih sredstava. Takođe, smatra da su akcioni planovi dinamični dokumenti koje je potrebno periodično revidirati i proveriti ostvarene rezultate. Zahvalio se Delegaciji Evropske unije na sredstvima koja su spremni da ulože kao budžetsku podršku ovim aktivnostima.

 Danijela Janković je ukazala na aktivnosti Kancelarije za ljudska i manjinska prava u procesu izrade Strategije. Podsetila je da je u junu prošle godine održan treći po redu seminar o socijalnom uključivanju Roma i Romkinja, kao i da su usvojeni operativni zaključci za period 2015-17 koji su usaglašeni sa resorima i Vlada je preuzela obaveze u različitim oblastima odnosno u vezi sa međuresornim pitanjima, u vezi sa pristupom ličnim dokumentima, obrazovanjem, zapošljavanjem, stanovanjem, socijalnom i zdravstvenom zaštitom i slobodom kretanja. Operativnim zaključcima Kancelarija i Tim za socijalno uključivanje i smanjenje siromaštva su prepoznati kao institucije koje treba da prate njihovu realizaciju. Prvi izveštaj za ovaj period 2015-17 je inicijalno pripremljen. Ono što je jako dobro i ohrabrujuće je da je većina resora izvestila po operativnim zaključcima na taj način da su oni ili realizovani ili je u toku njihova realizacija ili su to mere koje će se kontinuirano sprovoditi u narednom periodu do 2017. godine. Postoji, nažalost, jedan deo resora koji se nije izjasnio na pravi način ili je gotovo izostalo izveštavanje o pojedinim merama, odnosno zaključcima, ali će se ta situacija prevazići kroz bilateralne razgovore nakon čega se očekuje da ovaj izveštaj bude javno dostupan. Izrada Akcionog plana je nešto što jeste i treba da bude operativan posao. Takođe je istakla da je dobro to što su Strategijom objedinjene različite politike, obuhvaćene mere i obaveze koje smo preuzeli operativnim zaključcima i sve ono što je predviđeno Akcionim planom za poglavlje 23. i brojnim drugim strateškim dokumentima. Sada je zadatak da te prioritete koje smo definisali dobro izbudžetiramo, da znamo šta je ono što mi možemo finansijski da podržimo iz budžeta, ali da budemo svesni prednosti ali i ograničenja donatorskih sredstava. Ono što nam predstoji u narednom periodu, pored izrade akcionog dokumenta, jeste definisanje mehanizma za praćenje sprovođenja Strategije i Akcionog plana.

 Tamara Mohači je ukazala da je u cilju unapređenja položaja Roma i Romkinja i njihovog uključivanja u sve sfere društvenog, javnog i političkog života, u AP Vojvodini osnovan sektor koji je pri Sekretarijatu za socijalnu politiku, demografiju i ravnopravnost polova. Sektor prati implementaciju Strategije za integraciju Roma i realizaciju akcionih planova na teritoriji autonomne pokrajine. Posebno je istakla da je za ostvarivanje same Strategije, ali i ukupan integracioni kapacitet, izuzetno važno na koji način društvo i institucije reaguju na afirmativne mere kojima se Romima pruža podrška da prevaziđu prepreke u vezi sa pristupom pravima i kojima država obezbeđuje pravedniji položaj Roma u društvenoj utakmici. Afirmativnim merama se obezbeđuje pravilan pristup pravima ljudima koji se zbog dugotrajnih uticaja nepovoljnih socijalno-ekonomskih činioca nalaze u položaju koji su izvor nejednakosti i društvene isključenosti. U budućnosti ono što će sektor raditi kada je u pitanju unapređenje položaja Roma jeste podrška programu za usvajanje lokalnih akcionih planova za Rome, podrška programu za unapređenje obrazovanja romske dece osnovnoškolskog uzrasta, kao i podrška ženskim romskim neprofitnim organizacijama i udruženjima.

 Radnim delom javnog slušanja je moderirao Osman Balić, ekspert.

 Jovanka Atanacković, pomoćnica ministra, Ministarstvo građevinarstva, saobraćaja i infrastrukture je navela da je stanovanje jedna od osnovnih kategorija kada je u pitanju kvalitet života. Upoznala je prisutne sa aktivnostima sprovedenim sredstvima IPA fondova iz 2012. godine kojima je između ostalog urađena i tehnička dokumentacija za unapređenje uslova stanovanja, najviše oko komunalne infrastrukture za romska naselja u 21 opštini. Takođe je konstatovala da je ustanovljen geografski informacioni sistem geoprostornih podataka o podstandardnim romskim naseljima kao i da je identifikovano 583 takvih naselja. Napomenula je da je rađeno na formiranju objedinjene baze podataka koja će predstavljati osnov svim daljim merama ka rešavanju problema stanovanja romske nacionalne manjine. Navela je da je nacrtom Zakona o stanovanju predloženo rešenje pitanja evikcije, odnosno iseljavanja podstandardnih naselja, kao jedne od glavnih prepreka ka unapređenju uslova stanovanja svih građana Republike Srbije. Istakla je da se prilikom predlaganja novih zakonskih rešenja posebna pažnja posvetila sprovođenju standarda iz oblasti ljudskih prava i usvajanju sugestija proisteklih iz konsultacija sa pripadnicima romske zajednice. Pojasnila je da će prilikom iseljenja lica koja su bespravno izgradila objekte na tuđem zemljištu lokalna samouprava imati značajniju ulogu, pogotovo u pogledu obezbeđivanja adekvatnog alternativnog smeštaja. Naglasila je i da će tako obezbeđene smeštajne jedinice predstavljati znatno poboljšanje uslova stanovanja u odnosu na trenutno stanje i da će novim zakonskim rešenjima biti predviđena obaveza pune socijalne integracije preseljenih lica koju će sprovoditi jedinice lokalne samouprave i državni organi.

 Osman Balić je istakao da u Strategiji postoji projektovano sedam operativnih ciljeva iz obe oblasti, a naročito je istakao pitanje pravne nesigurnosti kada je reč o postojećim naseljima.

 Snežana Vuković, iz Ministarstva prosvete, nauke i tehnološkog razvoja, istakla je da je obrazovanje neophodan preduslov za ostvarivanje drugih prava, izlaska iz siromaštva i punog društvenog uključivanja Roma i Romkinja. Naglasila je da jedino rano i pravovremeno uključivanje Roma u predškolske ustanove omogućava jednake šanse za početak obaveznog obrazovanja. Kao nužne korake ka ostvarenju ovog cilja navela je razvijanje roditeljskih kompetencija, podsticanje lokalnih samouprava u finansiranju obrazovanja na lokalnom nivou i pružanje materijalne pomoći siromašnim porodicama. Upoznala je prisutne sa aktivnostima sprovedenim u kampanji za povećanje obuhvata dece, pripremnim predškolskim programom i osnovnim obrazovanjem Ministarstva prosvete, nauke i tehnološkog razvoja. Istakla je da se u okviru realizacije podrške u školama primenjuje nediskriminatorna upisna i programska politika koja podrazumeva upis učenika bez dokumenata, identifikaciju dece kojoj je potrebna dodatna podrška i testiranja na romskom jeziku ukoliko je to moguće. Navela je i da su u svakoj školi formirani stručni timovi za inkluzivno obrazovanje, kao i timovi za zaštitu dece od zlostavljanja, zanemarivanja i nasilja. Konstatovala je da se određeni broj dece romske nacionalnosti nalazi u specijalnim školama bez odluke Interresorne komisije i naglasila značaj izrade individualnog obrazovnog plana u tranziciji ka tipičnim školama. U nastavku izlaganja upoznala je prisutne sa reultatima programa afirmativnog upisa Roma i Romkinja na fakultete i ukazala na važnost unapređivanja pristupa profesijama koje su od posebnog značaja za romsku zajednicu.

 Vesna Knjeginjić, pomoćnica ministra zdravlja je navela da je većina pripadnika romske populacije zdravstveno osigurana (93,4%), kao i članovi njihovih porodica (94,1%), pri čemu su ovi podaci pribavljeni pretežno u naseljima u kojima aktivno rade zdravstvene medijatorke, zbog čega je verovatno ovaj podatak niži nego što to prethodni podaci ukazuju. Osnov za zdravstveno osiguranje Roma i Romkinja je pretežno nezaposlenost, odnosno nepovoljan socijalni položaj. Najmanje ih je osigurano po osnovu prava iz radnog odnosa ili kao korisnici penzije, a samo neznatan broj po osnovu izjave da su pripadnici romske nacionalnosti, odnosno na osnovu propisane afirmativne mere predviđene Zakonom o zdravstvenom osiguranju. Najpristupačnija zdravstvena zaštita Romima i Romkinjama je u domovima zdravlja. Skoro 80% ispitanika se leči u domovima zdravlja, a prema njihovim iskazima u slučaju potrebe u naselja dolazi služba kućnog lečenja i patronažne sestre. Znatno manje je koristilo bolničko lečenje (38,9 %), a usluge tercijarne zaštite, banjsko lečenje ili korišćenje medicinskih pomagala dostupno je za svega 6,7% ispitanika. Većina nije mogla da priušti propisane lekove ukoliko se nisu nalazili na listi lekova za koje se ne plaća participacija. Ipak, i pored ovakve nepovoljne situacije, od strane Roma i Romkinja nisu podneti prigovori ni jednoj filijali Republičkog fonda zdravstvenog osiguranja, kao ni direkciji Fonda. Identična je situacija u domovima zdravlja. Uvođenjem u rad zdravstvenih medijatorki, situacija je poboljšana. One su od 1. januara 2009. godine do 31. maja 2014. godine ostvarile preko 37.000 prvih poseta romskim porodicama. Obavljeno je preko 200.000 poseta porodicama kojima je bila neophodna pomoć u pribavljanju ličnih dokumenata, ostvarivanju zdravstvenog osiguranja, uključivanju u zdravstveni sistem, pregled žena kod ginekologa, izbor lekara, vakcinaciju dece i izbor lekara pedijatra. Prema podacima Ministarstva zdravlja medijatorke su obezbedile lična dokumenta i zdravstvene legitimacije za 16.330 građana romske nacionalnosti, pomogle su da njih 28.003 izabere lekara, uticale na povećanje broja vakcinisane dece na 30.018, kao i odraslih 2.719, na poboljšanje kontrole zdravlja za 4.500 trudnica i porodilja, da 11.177 žena izabere svog ginekologa, a njih 12.617 bude obuhvaćeno sistematskim pregledima. Rad zdravstvenih medijatorki je veoma važan za zdravstveno prosvećivanje Roma i Romkinja. Problemi u vezi s ostvarivanjem prava Roma i Romkinja posledica su delovanja više uslova, a najveća prepreka je nepoverenje da će ih sistem zaštititi od diskriminacije i omogućiti pristup pravima. Na kraju je istakla da je nesporno da je uvođenje Roma i Romkinja u zravstveni sistem jedno od najuspešnijih mera javnih politika, koje su bitno doprinele dostupnosti usluga zdravstvene, kao i socijalne zaštite Romima i Romkinjama.

 Danijela Čukić Vlahović iz Ministarstva za rad, zapošljavanje, boračka i socijalna pitanja, ukazala je na aktivnosti tog ministarstva, pre svega u vezi pitanja koja se odnose na lični status građana i upis u matične knjige rođenih, na čemu su najviše radili u prethodnom periodu. Ministarstvo je izdalo tri obavezujuća uputstva centrima za socijalni rad u predmetima koji se tiču pokretanja postupaka za utvrđivanje činjenice rođenja, za određivanje ličnog imena i upis u matičnu knjigu rođenih i u postupcima prijave prebivališta na adresi centra za socijalni rad, odnosno ustanove za smeštaj korisnika. Ministarstvo prati primenu ovih uputstava i vrši nadzor nad centrima za socijalni rad. U okviru tehničke radne grupe, zajedno sa Ministarstvom državne uprave i lokalne samouprave, Ministarstvom unutrašnjih poslova, Zaštitnikom građana i nevladinom organizacijom Praksis, sprovode se obuke na temu upisa u matične knjige rođenih i to obuke za zaposlene u centrima za socijalni rad, matičara i zaposlenih u Ministarstvu unutrašnjih poslova. U 2016. godini predviđeno je osam obuka. Prema podacima Ministarstva unutrašnjih poslova oko 1900 lica je prijavilo prebivalište na adresi centra za socijalni rad ili ustanove za smeštaj. U martu 2016. godine doneta je Uredba o namenskim transferima koja omogućava transferisanje sredstava sa republičkog na lokalni nivo za razvoj usluga socijalne zaštite. Što se tiče narednog perioda, očekuje se donošenje novog Zakona o finansijskoj podršci porodici s decom, a do kraja 2016. godine bi trebalo da uđe u proceduru. Takođe, radi se i na izmenama Zakona o socijalnoj zaštiti i Porodičnog zakona.

 Dragana Jovanović Arijas iz Tima za socijalno uključivanje i smanjenje siromaštva smatra da u narednom periodu naglasak treba da bude na implementaciji strategije i da je za to važna raspodela snaga. Strategija je u velikoj meri oslonjena na jedinice lokalne samouprave i zbog toga je važno da sa centralnog nivoa one dobiju podsticaj i instrukciju kako da unaprede svoj rad. Važno je da u njih i ulažemo jer nisu sve jedinice lokalne samouprave u istoj situaciji. Međuresorna saradnja i formiranje mobilnih timova je od izuzetnog značaja. To zahteva i stabilan položaj koordinatora za romska pitanja, zdravstvenih medijatorki i podagoških asistenata. Istakla je da bi želela da oni u narednom periodu prerastu u strukovne organizacije i doprinesu unapređenju položaja ovih lica. Pripadnici romske zajednice treba da podstiču svoje bližnje da se izjašnjavaju kao Romi i Romkinje kad god je to moguće. Sistem monitoringa i evaluacije svega što će se preduzimati kroz akcioni plan je takođe istakla kao veoma važno. Strategija prepoznaje, a i akcioni plan će sigurno prepoznati podgrupe koje su posebno ranjive u romskoj zajednici, kao što su teže zapošljiva lica, interno raseljena lica, povratnici po sporazumu o readmisiji, žrtve trgovine ljudima, deca uključena u život i rad na ulici i drugi. Akcioni plan treba da bude rodno osetljiv i da uvaži mlade imajići u vidu da su Romi uglavnom mlado stanovništvo, što predstavlja veliki potencijal. Na kraju je istakla da jedna od poruka treba da bude da svaki korak koji je učinjen za Rome i Romkinje vodi inkluzivnom društvu i doprinosi svim građanima.

 U diskusiji su učestvovali: Dejan Bajramov, član gradskog veća Grada Vranja, koji je otvorio pitanje da li lokalna samouprava u svojim planovima za narednu godinu ima obavezu, u sklopu svojih institucija kao što je urbanizam, finasiranja izrade projektno tehničke dokumentacije; Žika Mitrović, koji je govorio o problemu zapošljavanja Roma i Romkinja u javnom sektoru, osipanja broja koordinatora i asistenata i navodnom odustajanju od sistematizacije radnog mesta zdravstvenog medijatora; Ivana Stanković - „Praksis“ koja je govorila o neformalnim naseljima za koja je izvesno da će biti raseljena što dovodi do neizvesnosti ljudi koji žive u tim naseljima i navela primer naselja u Čukaričkoj šumi gde lokalno stanovništvo organizuje proteste; Vesna Acković - Ministarstvo prosvete, nauke i tehnološkog razvoja koja je ukazala na pitanje upisa romske dece u vrtiće jer je veoma važno da se što pre uključe u neki sistemski vid obrazovanja i vaspitanja; Turkijan Redžepi - novinar produkcije „Roma world“ koji je izneo stav da najviše uspeha u prvoj Dekadi Roma je postignuto u oblasti obrazovanja, a najmanje u stanovanju i naveo je problem da danas 100 porodica u Nišu u naselju Crvena zvezda već 60 dana nemaju struje.

 U vezi zapošljavanja Roma i Romkinja u diskusiji je učestvovao Dragan Gračanin, iz Asocijacije koordinatora za romska pitanja, koji je izneo problem ovlašćenja, uloge i konkretnih opisa poslova koordinatora za romska pitanja. Samo 70 njih radi u jedinicama lokalne samouprave, znači skoro jedna trećina radi u organizacijama civilnog društva ili od kuće, skoro 20% su radili svoj posao volonterski, a ima i onih koji skoro svaki mesec produžavaju ugovor, a angažovani su ugovorom koji ne odgovara prirodi njihovog posla, kao što su ugovor o delu i ugovor o privremenim i povremenim poslovima, te postavlja pitanje kakve su onda ingerencije koordinatora koji svaki mesec strepi da će ostati bez posla. Zato je predložio da postoji sistematizacija i jasan opis poslova, kao i veći broj koordinatora. Vitomir Mihajlović je naveo da je zapošljavanje najveći problem, ne samo sa koordinatorima, već i sa zdravstvenim medijatorkama i pedagoškim asistentima, kao i da Roma i Romkinja uglavnom nema u javnim institucijama, kao ni u Parlamentu, zbog čega to treba da bude prioritet u Akcionom planu. Naveo je primer Vlade Republike Makedonije gde u lokalnim samoupravama i u ministarstvima ima značajan broj zaposlenih Roma. Vesna Acković, iz Ministarstva prosvete, nauke i tehnološkog razvoja, je ukazala na romsku decu koja su fakultetski obrazovana ali nisu stalno zaposlena, rade privatno ili volonterski ili rade najniže plaćene poslove. Zoran Simić, privrednik, naveo je da postoji dobra saradnja sa Nacionalnom službom za zapošljavanje. Iz svog iskustva, imajući u vidu da zapošljava 167 zaposlenih koji su uglavnom pripadnici romske nacionalne manjine, istakao je činjenicu da ima pripadnika romske nacionalne manjine koji primaju socijalnu pomoć i neće da rade, iako dobar deo njih može da radi. Osman Balić je podržao stav da treba imati više samokritike i da treba više govoriti o sopstvenoj odgovornosti.

 Goran Bašić, ekspert, u završnoj reči je naveo da se nada da Akcioni plan neće biti usvojen do kraja oktobra jer on mora da bude predmet javne rasprave i da se o njemu izjasne svi oni koji treba da ga implementiraju. Istakao je i potrebu praćenja usvojenih strateških ciljeva i aktivnosti, kao i upravljanje Strategijom. S obzirom da Strategijom treba da upravlja Koordinaciono telo, smatra da prvi zadatak koji bi tebalo da se uradi, jeste formiranje Koordinacionog tela.

 Zatvarajući javno slušanje, predsednik Odbora je podsetio na činjenicu da Evropska unija izdvaja značajna sredstva u vezi sa ovim pitanjima, a država Srbija to isto čini sa svoje strane. Međutim, smatra da postoji manjak ljudi. Moramo učiniti sve da se u javnom sektoru poveća učešće Roma, počev od opštine i grada, preko autonomne pokrajine, različitih agencija i ministarstava, do Narodne skupštine, kao što je to i predviđeno zakonima koje smo usvojili. Odbor će pratiti realizaciju Strategije i donošenje i primenu Akcionog plana i to kroz razmatranje tromesečnih informacija nadležnih ministarstava, kao i da tražimo redovno izveštavanje o napretku kada je u pitanju ova oblast, uključujući i Poglavlje 23. Naglasio je potrebu efikasne koordinacije rada svih nadležnih institucija i organa. S druge strane, zatražio je da predstavnici institucija i sami pokažu inicijativu i Odbor obaveštavaju o svojim aktivnostima.

PREDSEDNIK ODBORA

 Meho Omerović